หุ้น,น้ำมันสหรัฐปิดบวก/ทองพุ่ง
ดาวโจนส์ปิดบวก 89.37 จุด น้ำมันเพิ่มขึ้น 52 เซนต์ ทองคำพุ่ง 10.4 ดอลลาร์
21 ส.ค. 2561

ดาวโจนส์ปิดบวก 89.37 จุด น้ำมันเพิ่มขึ้น 52 เซนต์ ทองคำพุ่ง 10.4 ดอลลาร์
ดัชนีเฉลี่ยอุตสาหกรรมดาวโจนส์ปิดที่ 25,758.69 จุด เพิ่มขึ้น 89.37 จุด หรือ +0.35% ดัชนี เอสแอนด์พี 500 ปิดที่ 2,857.05 จุด เพิ่มขึ้น 6.92 จุด หรือ +0.24% และดัชนี แนสแดคปิดที่ 7,821.01 จุด เพิ่มขึ้น 4.68 จุด หรือ +0.06%
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (20 ส.ค.) โดยได้แรงหนุนจากความหวังที่ว่า การเจรจาระหว่างเจ้าหน้าที่สหรัฐและจีนในสัปดาห์นี้ จะสามารถคลี่คลายข้อพิพาททางการค้าได้ นอกจากนี้ ตลาดยังได้รับปัจจัยบวกจากการทำข้อตกลงซื้อขายกิจการของบริษัทจดทะเบียน อย่างไรก็ตาม ตลาดหุ้นนิวยอร์กถูกกดดันในช่วงท้ายของการซื้อขาย หลังจากประธานาธิบดีโดนัลด์ ทรัมป์ได้ออกมาวิพากษ์วิจารณ์ประธานธนาคารกลางสหรัฐ (เฟด) เกี่ยวกับนโยบายปรับขึ้นอัตราดอกเบี้ยของเฟด
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด เพิ่มขึ้น 52 เซนต์ หรือ 0.8% ปิดที่ 66.43 ดอลลาร์/บาร์เรล สัญญาน้ำมันดิบเบรนท์ส่งมอบเดือนต.ค. เพิ่มขึ้น 38 เซนต์ หรือ 0.5% ปิดที่ 72.21 ดอลลาร์/บาร์เรล
สัญญาทองคำตลาดโคเม็กซ์ ส่งมอบเดือนธ.ค. เพิ่มขึ้น 10.4 ดอลลาร์ หรือ 0.88% ปิดที่ 1,194.60 ดอลลาร์/ออนซ์